
Porin Prosessivoiman sähkökattila valmistui käyttöön
Porin Prosessivoiman sähkökattila on valmistunut osaksi nykyistä voimalaitoskokonaisuutta. Tuotantokäyttö alkoi elokuun puolivälissä. Teholtaan 60 megawatin sähkökattila varmistaa ja tehostaa energian tuotantoa sekä vähentää samalla polttoaineen käytön tarvetta ja päästöjä. Investoinnin suuruus on 10,5 miljoonaa euroa.
”Olen iloinen siitä, että saamme uuden joustavan elementin tuotantoomme. Sähköhöyrykattila tukee meitä työssämme voimalaitoksen fossiilisten polttoaineiden käytön vähentämiseksi. Sillä pystytään myös tuottamaan sähköjärjestelmää vakauttavaa säätövoimaa”, sanoo Porin Prosessivoiman toimitusjohtaja Eero Niemitalo.

Sähkökattila muuttaa sähköenergian lämmöksi, joka puolestaan höyrystää veden. Käytön hyötysuhde on korkea, sillä lähes kaikki sähköenergia muuttuu lämmöksi. Sähkökattilalla tuotetaan höyryä teollisuudelle ja kaukolämpöä silloin, kun sähkö on edullista.
Porin Prosessivoima teki investointipäätöksen sähkökattilasta maaliskuussa 2025, ja laiteasennukset aloitettiin maaliskuussa 2026. Hankkeen viimeisiä työvaiheita toteutettiin osin rinnakkain. 

”Toimituksissa ja suunnittelussa tapahtui joitakin viivästyksiä, minkä vuoksi edistimme lopussa odotettua useampaa työvaihetta samanaikaisesti. Tämä vaati tekijöiltä taitoa ja joustavuutta. Onnistuimme kuitenkin sovittamaan kaiken yhteen, ja olen erittäin tyytyväinen kokonaisuuteen”, Porin Prosessivoiman tuotantopäällikkö Janne Valkama toteaa.

Ennen sähkökattilan käyttöönottoa sen toimintaa varmistettiin testauksilla tehtaalla ja myöhemmin voimalaitosympäristössä. Viimeiset kokeet ajoittuivat kesä-heinäkuulle. 

”Eri testausvaiheissa tarkistettiin esimerkiksi automaatio- ja ohjausjärjestelmien toiminta, signaalien kulku ja putkistojen tiiviys. Koekäyttövaiheessa heinäkuussa sähkökattilaa ajettiin ensi kerran markkinaehtoisesti ja sen säätökykyä testattiin. Samalla muun voimalaitoksen toimintaa pystyttiin säätämään sähkökattilan toiminnan mukaan”, Valkama kertoo.

Porin Prosessivoima on jo aiemmin vähentänyt voimalaitoksen polttoaineen käyttöä ja päästöjä: savukaasujen lämmöntalteenottolaitos valmistui vuoden 2024 lopussa. Sen myötä kaukolämmön tuotannon hiilidioksidipäästöt Porin alueella vähenevät noin 1 000 tonnia vuodessa. Investointien ansiosta turpeen käytöstä voimalaitoksen polttoaineena on jo pystytty luopumaan kokonaan.

Porin Prosessivoima on Pohjolan Voiman tytäryhtiö, jonka biovoimalaitos Porin Kaanaan teollisuusalueella tuottaa kaukolämpöä Pori Energialle, prosessilämpöä alueen teollisuudelle ja lisäksi sähköä. 

Lisätietoja:

Eero Niemitalo, toimitusjohtaja, Porin Prosessivoima Oy, eero.niemitalo@porienergia.fi, 
puh. 044 701 2105  

Janne Valkama, tuotantopäällikkö, Porin Prosessivoima Oy, janne.valkama@porienergia.fi, puh. 044 701 2217 

